ET Euroopa Liidu Teataja C 276/14

Komisjoni määruse (EÜ) nr 1898/2006 artikli 18 lõike 2 kohase, komisjoni määruse (EÜ) nr 1107/96 alusel registreeritud päritolunimetust või geograafilist tähist käsitleva koonddokumendi avaldamine kooskõlas nõukogu määruse (EMÜ) nr 2081/92 artiklis 17 sätestatud menetlusega

2013/C 276/07

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (1)

„MEL DO ALENTEJO”

EÜ nr: PT-PDO-0117-0252-20.01.2011

KGT ( ) KPN ( X )

1. Nimetus

„Mel do Alentejo”

2. Liikmesriik või kolmas riik

Portugal

3. Põllumajandustoote või toidu kirjeldus

3.1. Toote liik

Klass 1.4. Muud loomse päritoluga tooted (mesi)

3.2. Toote kirjeldus, mida punktis 1 esitatud nimetus tähistab

Mesi, mida valmistavad mesilased Apis mellifera (iberiensis) piirkondlike meetaimede õienektarist. Kaitstud päritolunimetusega „Mel do Alentejo” hõlmatud mett liigitatakse järgmiselt.

Üheliigiline õiemesi, mida saadakse järgmistelt taimedelt: — prantsuse lavendel (Lavandula stoechas L.); — eukalüpt (Eucalyptus spp.); — apelsinipuu (Citrus spp.); — ussikeel (Echium spp.).

Mitmeliigiline õiemesi.

3.3. Tooraine (üksnes töödeldud toodete puhul)

—

3.4. Sööt (üksnes loomse päritoluga toodete puhul)

KPNiga „Mel do Alentejo” hõlmatud mett valmistavate mesilaskolooniate korrapärane ja ulatuslik söötmine kunstliku söödaga ei ole lubatud.

Teatavates erandolukordades, kui sööta napib või kui soovitakse suurendada populatsiooni, võivad mesinikud mesilasi sööta vastavalt järgmistele tingimustele:

— siirupiga, mis on valmistatud kahest osast meest või valgest suhkrust ja ühest osast veest.

Kunstlikku sööta antakse siis, kui pesakorpuseid ei ole, ja sööda andmine lõpetatakse nädal enne pesakorpuste paigaldamist.

3.5. Tootmise erietapid, mis peavad toimuma määratletud geograafilises piirkonnas

KPNiga „Mel do Alentejo” hõlmatud mett tootvad mesindusettevõtted peavad asuma määratletud geograafilises piirkonnas. Asjaomased tootjad peavad võtma endale kirjalikult kohustuse deklareerida üksnes mett, mis pärineb päritolunimetuse „Mel do Alentejo” geograafilises piirkonnas asuvatest registreeritud mesilatest.

3.6. Erieeskirjad viilutamise, riivimise, pakendamise jm kohta

„Mel do Alentejo” pakendatakse läbipaistvatesse värvitutesse kuni 1 000 grammi mahutavatesse klaaspurkidesse. Hotellides, restoranides ja toitlustusettevõtetes otsetarbimiseks ette nähtud mett võib pakendada toiduainete puhul lubatud materjalist valmistatud hermeetiliselt suletud individuaalpakenditesse.

3.7. Erieeskirjad märgistamise kohta

Märgistusel kasutatakse KPNi „Mel de Alentejo” logo ning kontrolli- ja sertifitseerimisasutuse sertifitseerimismärki.

4. Geograafilise piirkonna täpne määratlus

„Mel do Alentejo” tootmispiirkond asub järgmiste omavalitsusüksuste piirides: Alandroal, Alvito, Arraiolos, Barrancos, Beja, Borba, Cuba, Estremoz, Elvas, Évora, Ferreira do Alentejo, Fronteira, Montemor-o-Novo, Mora, Moura, Mourão, Portel, Redondo, Reguengos de Monsaraz, Serpa, Sousel, Vendas Novas, Viana do Alentejo, Vidigueira, Vila Viçosa.

5. Seos geograafilise piirkonnaga

5.1. Geograafilise piirkonna eripära

Kõnealuses geograafilises piirkonnas, mille taimestiku-, mulla- ja kliimatingimused on selgelt vahemerelised, domineerivad iseloomulikud taimeliigid, mis mõjutavad oluliselt saadava mee kvaliteeti ja hulka.

Päritolunimetusega seotud piirkonna iseloomuliku taimestiku hulka kuuluvad prantsuse lavendel, vaigu-kiviroosik, salveilehine kiviroosik, harilik maasikapuu, väänduv kuslapuu, keelikurohi, kuldne õnnehein, voolme-ristirohi, ussikeel ning kõik korgi- ja iilekstamme saludes kasvavad Vahemere piirkonnale iseloomulikud taimed.

Samuti väärivad oluliste nektariallikatena esiletõstmist monokultuurid päevalill, eukalüpt ja apelsinipuu.

Kõnealusest geograafilisest piirkonnast, kus leidub looduslikult palju meetaimi, saadakse erilise lõhna ja meeldiva maitsega õiemett, mille õrn värvus ulatub läbipaistvast kollasest merevaigukollaseni.

Alentejo mee värvus on just selle piirkonna mee eripära, mida tarbijad kõrgelt hindavad, sest heleda mee järele on suurem nõudlus nii Portugali kui ka rahvusvahelisel turul.

Maapiirkondade väikeettevõtjatest meetootjad esindavad sajanditepikkust traditsiooni, mis on Alentejo piirkonna elanike tavades ja kommetes sügavalt juurdunud.

5.2. Toote eripära

KPNiga „Mel do Alentejo” hõlmatud meel on järgmised füüsikalis-keemilised, õietolmu- ja organoleptilised omadused.

a) Füüsikalis-keemilised omadused Vabade rasvhapete sisaldus: alla 35 meq/kg Elektrijuhtivus: alla 6,0 × 10–4 S/cm Värvus: helekollasest merevaigukollaseni Hüdroksümetüülfurfuraali (HMF) sisaldus: kuni 10 mg/kg Niiskusesisaldus: alla 18,5 % Tuhasisaldus: alla 0,6 %

b) Õietolmuomadused Üheliigiline mesi Prantsuse lavendli õietolmu sisaldus vähemalt 13 %, apelsinipuu õietolmu sisaldus vähemalt 15 % ning eukalüpti ja ussikeele õietolmu sisaldus vähemalt 40 %. Mitmeliigiline mesi Vähemalt ühe järgmist liiki taime õietolmu sisaldus vähemalt 5 %: prantsuse lavendel, ussikeel, eukalüpt, liivatee, harilik rosmariin, apelsinipuu ja keelikurohi.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste või (kaitstud geograafilise tähisega) toote erilise kvaliteedi, maine või muude omaduste vahel

Tänu määratletud piirkonna taimestiku-, mulla- ja kliimatingimustele, eelkõige korgi- ja iilekstamme saludes kasvavatelt taimedelt ning päevalilledelt, eukalüptidelt ja apelsinipuudelt saadakse nektarit, mis annab meele „Mel do Alentejo” punktis 5.2 kirjeldatud omadused.

Viide spetsifikaadi avaldamisele

http://www.gpp.pt/Valor/DOP_IGP_ETG.html

(1) ELT L 93, 31.3.2006, lk 12. Asendatud määrusega (EL) nr 1151/2012.